**Imatrikulácia prvákov**

Tak ako každý rok, aj tento sme pripravili pre našich prváčikov veľké prekvapenie pod názvom „ Pasovanie do cechu družinárskeho“. Vyobliekané a netrpezlivé deti z oddelení Chrobáčikov, Ježkov a Jašteričiek sa na túto akciu tešili, hoci netušili čo ich čaká. A preto slávnostné privítanie fanfárami v našej školskej dvorane – telocvični, kde štvrtáci robili pasovaným prváčikom špalier, bol pre deti silným zážitkom. Samozrejme, že pri pasovaní nesmel chýbať pán kráľ a dvorné dámy – pani vychovávateľky. Po krátkom kultúrnom programe, ktorý pre najmenších spolužiakov pripravili deti z oddelenia Lienok nasledoval sľub, ktorým sa deti zaviazali k poslušnosti a oddanosti svojmu školskému klubu. Samotný akt pasovania uskutočnil pán kráľ. Trochu vystrašeným a vážnym prváčikom sa rozžiarili očká pri rozdávaní sladkej odmeny v podobe medailovej Fidorky. Zlatým klincom programu bola naozajstná čiapka – mortarboard, ktorá skrášlila hlavy všetkým do cechu prijatým prvákom. Na záver prváci odchádzali so vztýčenou hlavou opäť za zvuku fanfár spokojní a hrdí, že to zvládli. Samozrejme, že si dávali pozor, aby im čiapky nespadli z hlavy.

V Košiciach 5. 11. 2014